En vindhætte til en smartphone har i lige godt en måned været rammen om et bittert opgør mellem iværksætteren Kenneth Tram fra Nordsjælland og den tidligere generaldirektør i DR Kenneth Plummer, der nu er administrerende direktør i firmaet Ronald A/S.

Kenneth Tram har beskyldt Kenneth Plummer for at have stjålet hans idé og produceret et lignende produkt efter et møde i februar i år, som han via sit firma solgte i Netto.

De beskyldninger valgte han at fastholde, selvom Kenneth Plummer kunne dokumentere, at hans selskab havde sat deres vindhætte i produktion, inden de to hovedpersoner holdt deres møde.

Så kom der en undskyldning fra Kenneth Tram - den er mine 70 gode kolleger hos Ronald og jeg glad for. Kenneth plummer

Men nu er der sket endnu en udvikling i den spegede sag.

I et opslag på Facebook fra i går oplyser Kenneth Tram, at han trækker alle sine beskyldninger mod Kenneth Plummer tilbage.

- Jeg har erfaret, at jeg i mine opslag på Facebook den 11. og 15. juni og i diverse medier har fremsat urigtige beskyldninger mod Ronald A/S og Kenneth Plummer. Dette beklager jeg dybt, og jeg trækker alle mine tidligere udtalelser om Ronald A/S og Kenneth Plummer tilbage. Jeg sletter i samme ombæring også mine opslag, og hermed lukker jeg ned for mine kommentarer vedrørende denne sag, skriver Kenneth Tram.

Læs også : Opfinder fortryder ikke kopianklage mod Kenneth Plummer

DR Nyheder har forsøgt at få et svar fra Kenneth Tram på, hvad der har ændret sig siden den 15. juni, hvor han valgte at fastholde sine beskyldninger.

Det er endnu ikke lykkedes.